
Forord

Hvorfor du trenger Bare Bra Barnemat (BBB-metoden)

1: BBB-METODEN

Fordelene ved BBB-metoden


FORORD

«Kjære mamma og pappa!

Først og fremst – gratulerer med babyen! Det er en fantastisk tid dere har foran dere. Samtidig vet jeg også at det er mye du skal ta innover deg, nå som du er småbarnsforelder. Det er en jungel av velmenende, men kanskje ikke helt korrekte barnematråd der ute, og det er også mange myter om hva som er den beste maten for de små.

I denne boken vil jeg guide deg gjennom barnematjungelen, så du slipper å bli overveldet. Jeg vil avlive mange myter og komme til bunns i usannheter. Blant annet at det er vanskelig å lage maten selv og samtidig dekke næringsbehovet. Det er ikke vanskelig, faktisk mye lettere enn du tror. Og du får vite hvorfor hjemmelaget barnemat bør være førstevalget, og butikkjøpt et alternativ når du er på farta.»

******

Bare Bra Barnemat-metoden (BBB-metoden) er en revolusjonerende metode jeg skulle ønske jeg hadde da jeg selv var nybakt mamma. Jeg heter Stine, bor i Drammen sammen med Joakim og barna mine Madeleine og Krisander, har en bachelor i ernæring og stiftet i 2017 Bare Bra Barnemat sammen med Veronika. Da datteren min skulle starte med fast føde i 2016, visste jeg at jeg ønsket å gi henne hjemmelaget mat. Men det føltes tungt og vanskelig. Rådene kom fra alle kanter, og anbefalingen var som regel å gi ferdiggrøt.

Til tross for ernæringsutdannelsen min ble jeg usikker på om jeg gjorde det rette ved å lage maten selv, og ikke minst ble jeg usikker på hvordan jeg skulle sette sammen maten for å gi henne det beste. Det føltes skummelt å skulle gå mine egne veier og trosse alle velmenende råd jeg fikk. Jeg var utslitt etter hastekeisersnittet, flere måneder med ammeproblemer og infeksjon. Som de fleste nybakte mammaer, var jeg forvirret, sliten og i ammetåka. Jeg ville bare det beste for barnet mitt.

Derfor dykket jeg ned i det som for meg føltes som en barnematjungel. Det var så mye motstridende informasjon. Jeg så foredrag, leste artikler, og bøker. Jeg ville bare føle meg trygg på at det jeg ga Madeleine, var det beste, at jeg dekket næringsstoffbehovet hennes og at jeg gjorde det riktig.

Jeg glemte helt å stole på min egen intuisjon og at jeg kjente barnet mitt best!

Gjennom BBB-metoden lærer du noe helt unikt som vil hjelpe deg å lese barnets signaler, våge å stole på deg selv og la barnet spise selv helt fra start. Jeg skal guide deg gjennom denne effektive metoden som innebærer at barnet ditt spiser selv, den samme maten som resten av familien, allerede fra seks måneders alder.

Resultatet for deg som forelder, er tryggheten på at du gjør det som er riktig for akkurat ditt barn. Du får et barn som spiser næringsrikt, som får bruke sansene sine og som lærer gjennom utforsking og får et naturlig forhold til maten du serverer.

Jeg har beskrevet akkurat det du bør vite for å ta gode valg for din lille skatt de første leveårene. Denne boken er alt du trenger, nå som du skal lage hjemmelaget mat til barnet ditt. Du kommer til å få ny og nyttig kunnskap, som gjør at du fremover kan ta gode matvalg for barnet og resten av familien.

Med denne boken har du fått en fantastisk mulighet!

Etter å ha drevet Bare Bra Barnemat og online-portalen Barnematfabrikken i fem år ser jeg at det finnes mye feilinformasjon der ute. Mange sliter med det samme som jeg gjorde som nybakt mamma. De overkompliserer det og lytter til andre, selv om de både har kunnskap og en sterk intuisjon på hva som er rett for deres barn.

«Husk at du kjenner ditt barn best. Lytt innover og stol på deg selv! Kjenn godt etter hva slags mamma eller pappa du vil være.»

For mange år tilbake var jeg den som ikke orket å ta til seg all den nye kunnskapen. Jeg ble lett overveldet og fant ikke roen som forelder. Nå er jeg den som ser muligheter, og som ikke blir handlingslammet av frykten for å ikke gjøre alt riktig. Jeg har en indre ro og følger mitt eget kompass.

Kunnskapen jeg gir deg i denne boken, gir deg også muligheten til å velge bedre i morgen enn det du gjorde i går, og oppleve den samme roen.

Det å være småbarnsforelder er travelt og krevende. Derfor vil jeg dele et av mine beste verktøy med deg. Jeg vil dele mine metoder som kommer til å gjøre hverdagen din enklere, og gir deg tryggheten til å ta de beste valgene. Jeg vet at tiden din er verdifull, og derfor er jeg så takknemlig for at du har valgt å kjøpe denne boken, slik at du kan gi barnet ditt de beste forutsetningene ved å lage barnematen selv.

« Du er barnets viktigste person og rollemodell, og valget du har tatt om å lage hjemmelaget mat, kommer til å påvirke matvalgene og helsen til barnet resten av livet.»

Når du bruker Bare Bra Barnemat-boken, kan du være trygg på at barnet ditt får det beste utgangspunktet for sunn og riktig næring i de viktige første leveårene. Her har jeg navigert barnematjungelen for deg, slik at du slipper å lete.

Du kommer til å kjenne at det er lett og gøy å velge sunt.

I tillegg gir det energi og glede, som igjen smitter over på barnet. Dette bidrar til god ernæring og matglede helt fra start.

I denne boken er det ingen pekefingre, for det er det nok av der ute. Som mamma har jeg gått i mange av de samme fellene som jeg deler med deg, det er nettopp derfor jeg belyser dem. Og husk: Det går helt fint dersom ting ikke blir helt som du hadde tenkt.

Send meg en melding i sosiale medier, og del erfaringer fra barnematreisen din!

God lesing!

Klem fra Stine ♥


Denne boken er først og fremst en guide, men hvis du trenger flere oppskrifter etter å ha lest denne boken har jeg laget denne spesielt til deg. Last ned ved å skanne QR koden eller gå til https://www.barebrabarnemat.no/oppskrifter-barnematboken/






HVORFOR DU TRENGER BARE BRA BARNEMAT (BBB-METODEN)

Mange av oss, meg selv inkludert, har blitt fortalt at kjøpegrøt er det beste alternativet og at vi må starte med mos.

Dette stemmer rett og slett ikke.

Hjemmelaget mat gir større variasjon i smaker og konsistenser, bedre opptak av vitaminer og mineraler og har flere gode bakterier som barnet trenger.

Most mat er ikke nødvendigvis det beste når du starter med fast føde, og mange vet ikke hva man kan gi. Gir du kun most mat, går barnet glipp av viktig læring som kan stimulere utviklingen, og det får ikke bruke sansene sine slik det er ment fra naturens side.

Vi foreldre trenger ikke å bli mer forvirret, vi trenger å få vite akkurat hva vi bør gjøre for vårt lille barn, og hvorfor vi bør velge mer hjemmelaget. Det føles så mye lettere når du har kunnskapen, for da blir du trygg på at det du gjør, er riktig.

Denne metoden guider deg gjennom hvordan du kommer i gang med fast føde og veien videre. Jeg hjelper deg steg for steg og deler med deg hva som skal til for å lykkes med så mye eller lite hjemmelaget som du selv ønsker å lage. Det handler om å senke skuldrene og lytte mer til deg selv og barnet.

Resultatet blir en enklere og mer stressfri hverdag når du vil lage hjemmelaget til din lille skatt.




1:
BBB-METODEN

BBB-metoden er løsningen for deg som skal starte med fast føde, som også tar deg fra A til Å i barnematreisen hele det første leveåret. Ved hjelp av denne metoden kombinert med kunnskapen jeg gir deg, vil du stå stødig og trygt i matvalgene du tar for barnet.

Den baserer seg på ernæringsfaglig og erfaringsbasert kunnskap. Kombinert med forståelsen for at det er du som er ditt barns viktigste person, at det er du som kjenner ditt barn best og at ditt barn er unikt, har jeg utarbeidet en metode for deg som ønsker en næringsrik, harmonisk og bekymringsfri matstart.

BBB-metoden passer ekstra godt for deg som skal starte med fast føde. Den fungerer som en ny start, om du et eller annet sted på veien skulle bli usikker på om det du gjør, er riktig for deg og ditt barn, kan du når som helst starte på nytt på det steget som passer deg best.

Dersom du er i tvil om du har startet med fast føde til riktig tid, kan du gå tilbake og evaluere tegnene barnet gir deg. For barnet signaliserer nemlig til deg fra tidlig alder, og denne boken vil hjelpe deg med å lese og forstå disse tegnene.


BARE BRA BARNEMAT-METODEN (BBB-METODEN)

STEG 1: SE PÅ BARNETS ALDER

Her får du vite når du bør starte med fast føde, som er et sted mellom fire og seks måneder. Det er viktig å starte til rett til tid og passe på at barnet er klart for å starte med mat.

STEG 2: LES TEGNENE

Barnet viser deg tegn på at han eller hun er klar for fast føde. Sammen med alder bør du lese tegnene. Her får du vite hvordan du kan lese disse tegnene.

STEG 3: VELG MOS ELLER PLUKKEMAT

Bør du starte med mos eller biter (plukkemat)? Mate eller la barnet spise selv?

STEG 4: STOL PÅ DEG SELV

Husk morsinstinktet underveis. Det er du som kjenner barnet best, og du kan, i mye større grad enn du tror, stole på din egen intuisjon.





FORDELENE VED BBB-METODEN

Av erfaring vet jeg at mange har dårlig samvittighet for å ikke lage absolutt all barnematen selv.

Du leser denne boken fordi du har lyst til å lære mer om det, og fordi du har lyst til å lage mer av barnematen selv, men kanskje ikke vet hvordan. Det er viktig at du tar til deg det du mener er nyttig av det jeg skriver, og bruker det slik du ønsker.

Vi er alle forskjellige. Du trenger hverken bake ditt eget brød, dyrke dine egne grønnsaker eller lage all barnematen fra bunnen for å være en god forelder. Vit at du er en like god mamma eller pappa uansett om du lager selv eller kjøper ferdig.

Når du ser verdien av å lage hjemmelaget, kommer det til å gi deg energi, glede og lyst til å lage mer hjemmelaget. Garantert!

Jeg kommer til å støtte og veilede deg akkurat der du er, og hjelpe deg godt i gang. Ta ett steg av gangen, og lær av feilene og erfaringene jeg deler med deg underveis. Senk skuldrene nå som du setter i gang med BBB-metoden.

1. MATGLEDE

« Jeg åpnet et glass med babymat, det var en beige masse med et lag vann på toppen. Da bestemte jeg meg for å lage barnematen selv. »
Julie, mamma i Barnematfabrikken.

